Boek: Swemlesse vir 'n meermin | Maroela Media
Hanna skryf 'n lewensgids vir haar sussie Ariel (wat aan die einde van Die ongelooflike avonture van Hanna Hoekom gebore is) wat dié moet lees as sy eendag dertien is. Dié lewensgids word soms ook 'n joernaal of vertelling van die vyftienjarige Hanna se lewe terwyl sy die gids skryf, en spesifiek Hanna se kennismaking met haar stiefbroer Yann se vriend Benjamin, op wie sy verlief raak.
Marita van der Vyver is op 6 Mei 1958 in Kaapstad gebore. In haar matriekjaar (aan die Hoërskool Nelspruit) 1975, wat ook die Afrikaanse Eeufeesjaar is, wen sy 'n landwye digkunswedstryd en slaan so 'n studiebeurs van vier jaar los. In 1978 behaal sy 'n BA-graad met tale en drama en in 1979 'n honneurs in joernalistiek aan die Universiteit van Stellenbosch. 'n Paar jaar later ontvang sy 'n meestersgraad in joernalistiek.
Sy werk as joernalis by Die Burger en Sarie totdat sy in 1987 die vryskutlewe aanpak. Sy debuteer in 1982 met die kinderboek Van jou jas, maar dis haar eerste boek vir volwassenes die opspraakwekkende Griet skryf 'n sprokie in 1992 wat 'n blitsverkoper is en vele herdrukke beleef. Die roman is met die M-Net-prys, ATKV-prys en die Eugène Marais-prys bekroon.